Kowalczyk: Fortsetter til OL i 2018
Tidligere i sommer fortalte hun om depresjoner og spontanabort. Nå har hun gitt et intervju til polske Newsweek der Kowalczyk sier at hun i hvert fall skal gå tre år til. - Jeg har gitt meg selv fem år på å finne ut hva jeg skal etter skikarrieren, og har bestemt meg for at jeg i hvert fall går tre år til, sier Kowalczyk i et intervjuet, som først ble fanget opp av NRK. Opprinnelig skulle den polske skistjernen legge opp etter OL. Så bestemte hun seg for å satse også på VM i Falun til vinteren. Nå ligger det altså an til å bli også OL i 2018. - Dette er gode nyheter for internasjonalt kvinnelangrenn, mener den tidligere toppløperen Trude Dybendahl. - Vi trenger noen som kan gi de norske jentene konkurranse - og vi trenger flere profiler, sier hun til VG. Intervjuet i Newsweek handler i stor grad om depresjonene som Kowalczyk sier hun har slitt med, men handler også mye om skikarrieren og ikke minst livet etter idretten. Hun sier at det var en stor lettelse å stå fram med depresjonen og at hun nå vil legge fortiden bak seg. - Ski er livet mitt. Jeg vet at det vil ta slutt en dag, men jeg kommer til å fortsette med dette så lenge jeg har glede av det, forteller hun ifølge NRK i intervjuet med Newsweek. Justyna Kowalczyk ble nylig ferdig med sin doktorgrad ved universitetet i Krakow. Emnet var selvfølgelig langrenn, nærmere bestemt skøyting. - Studiene har gitt meg motivasjon og styrke, sier hun. - Kanskje kommer jeg til å jobbe på universitetet etter skikarrieren. Eller jobbe i media. Etter gullet på 10 km. klassisk i Sotsji avslørte Justyna Kowalczyk at hun hadde hatt et brudd i foten de siste ukene før OL. - Jeg gikk på sterke medisiner som gjorde at jeg var smertefri i tre timer, sa hun på pressekonferansen etterpå.
Justyna Kowalczyk (31) sier nå at hun vil gå på ski helt fram til OL i 2018.